**פורמט מדף מס' 3/16 (מהדורה שניה)**

**קרן קימת לישראל**

**תנאים כלליים לחוזה**

**לביצוע עבודות**

**ייעור / תחזוקת יער**

**נובמבר 2018**

1. **הגדרות ופרשנות**

בחוזה זה יהיו למונחים המפורטים בטור הימני דלהלן הפירוש או המשמעות המפורטים בטור השמאלי דלהלן, אלא אם כן מחייב הקשר הדברים אחרת :

 **המונחים** **המשמעות**

**"ההליך"** מכרז פומבי / מכרז סגור / הליך הצעות /אחר שהתפרסם על ידי קק"ל לביצוע עבודות יעור / תחזוקת יער.

**"קק"ל/המזמין"** קרן קימת לישראל.

**"הקבלן"** לרבות עובדיו, מועסקיו, מנהליו, קבלני המשנה שיועסקו על ידו, לאחר קבלת אישור קק"ל וכל הבאים בשמו ומטעמו.

**"ראש צוות / מנהל עבודה"** נציג הקבלן דובר השפה העברית ברמה סבירה ומאושר על ידי מנהל אזור / מרחב בקק"ל. ראש הצוות נדרש להיות בעל רמה מקצועית גבוהה ונסיון מוכח בביצוע עבודות דומות לעבודה נשוא חוזה זה אשר יהא איש הקשר מטעמו בכל הנוגע לביצועו של חוזה זה ויועסק על ידי הקבלן למשך כל תקופת ההתקשרות, ראש הצוות יהיה האחראי להפעלה ובטיחות עובדי הקבלן. (למען הסר ספק ראש הצוות מבצע עבודה בפועל ככול עובד בקבוצה).

**"המפקח/המדריך"** מי שימונהעל ידי קק"ל לפקח על ביצוע העבודה ברחבי קק"ל במסגרת חוזה זה.

**"החוזה"** פירושו החוזה, על כל נספחיו, בין שצורפו ובין שאינם מצורפים, לרבות המפרטים, הנספחים, הטפסים, התוכניות, וכל מסמך, מכל מין וסוג שהוא שיצורף לחוזה בעתיד לרבות פרטים נוספים ו/או תוכניות נוספות או תוכניות משנות.

**"העבודה"** פירושה כל העבודות, והפעולות וההתחייבויות וכל חלק של העבודות, הפעולות וההתחייבויות שעל הקבלן לבצע, בהתאם לחוזה ונספחיו לפי העניין, בין אם היא מפורשת ובין אם לאו, לרבות כל עבודה שתוטל על ידי המפקח על הקבלן בהתאם לחוזה ולרבות עבודות ארעיות הנדרשות לביצועו או בקשר לביצועו של החוזה.

**"אתר העבודה"** תחום העבודות בהתאם למפה המצורפת למסמכי ההליך, לרבות כל מקרקעין אחרים שיועמדו לרשות הקבלן לצורך ביצוע העבודה על פי החוזה.

**"החומרים והציוד"** ציוד מכני, חשמלאי ו/או כל החומרים וכלי העזר האחרים הדרושים לביצוע העבודה.

**"עבודות יעור"** דילול, גיזום, סניטציה, כריתה, ריסוק, פינוי רסק, טיפול בגזם ובפסולת – ריכוז בערימות בשטח יער לאורך הדרכים וכיו"ב, הכל בהתאם לתוכנית עבודה אשר נקבעה על ידי קק"ל ובהתאם להוראות הקק"ל, כפי שינתנו מעת לעת.

**"עבודות תחזוקת יער"** כהגדרתם במפרט עבודות תחזוקת יער המצורף לכל הליך והליך.

**"רסק"**  חומר עצי שעבר עיבוד על ידי מרסקת גזם.

**"תוצרת יער"**  עץ כרות, בולי עץ, ענפים, גזם, רסק עץ.

**פרק א' - כללי**

1. דין הוראות אלה וכל מסמכי ההצעה כדין הוראות החוזה.
	1. חוק הפרשנות יחול על החוזה. לצורך פרשנות רואים את החוזה כחקוק כמשמעותו בחוק הנ"ל.
	2. החוזה, על נספחיו השונים הקיימים ואשר יובאו בעתיד לא יפורש במקרה של סתירה, ספק, אי וודאות, או דו משמעות כנגד מנסחו אלא לפי הכוונה העולה ממנו, וללא כל הזדקקות לכותרות, לכותרות שוליים ולחלוקת החוזה לסעיפים ולסעיפי משנה.
	3. למניעת כל ספק, מצהיר בזאת הקבלן כי ברשותו המסמכים המהווים חלק בלתי נפרד מחוזה זה, לרבות אלה שלא צרפו, כי קרא אותם, הבין את תוכנם, קיבל את כל ההסברים אשר ביקש ומתחייב לבצע את העבודה על פי כל האמור בהם.
	4. אי הבנת תנאי כלשהו מתנאי החוזה על ידי הקבלן או אי התחשבות בו על ידו לא תקנה לקבלן זכות כלשהי לקבלת תשלום נוסף מכל סוג שהוא, ולא יהיו לו כל תביעות או דרישות בענין זה.
2. **הצהרות הקבלן**
	1. כי ביקר באתר העבודה כפי שפורטו בהליך ובחן את התנאים, הנתונים והנסיבות הקשורים בביצוע העבודה ו/או הנובעים ממנה, והכל קודם לתחילת העבודה. הקבלן מצהיר ומתחייב כי לא תהיינה לו כל טענות ו/או תביעות כספיות או אחרות, כלפי קק"ל, שמקורן באי ידיעה של תנאי או נתון כלשהו.
	2. הקבלן מצהיר כי קרא תנאי חוזה זה ונספחיו, כי ידועים וברורים לו לאשורם התנאים והדרישות שבחוזה זה ובנספחיו וכי יש ביכולתו לקיימם ולבצע את כל הדרוש לעבודות היעור ביערות קק"ל.
	3. הקבלן מתחייב להעסיק עובדים מקצועיים ומיומנים במספר הדרוש לביצוע העבודה, לפי העניין במועדים ובתנאים שנקבעו בחוזה זה, וכי יש ביכולתו לתגבר את כמות כוח האדם הנדרש בהתאם לדרישות קק"ל.
	4. הקבלן מצהיר כי יש לו את היכולת הפיננסית, הידע, המיומנות, הנסיון, הכישורים המקצועיים והטכניים וכח העבודה המיומן הדרושים לביצוע העבודה בהתאם להוראות חוזה זה וכי אין מניעה להתקשרות בחוזה זה ובחתימתו על חוזה זה ובביצוע התחיבויותיו על פיו לא יהא משום פגיעה בזכויות של צדדים שלישיים כלשהם.
	5. הקבלן מצהיר כי יש לו את כל הרישיונות הנדרשים לצורך ביצוע העבודות ובמידה וידרש במהלך ביצוע העבודה רישיונות / היתרים נוספים ידאג לקבלם לפני ביצוע.
	6. הקבלן מצהיר כי ידוע לו כי קק"ל תהא רשאית בכל עת לשנות את זמני העבודה והקבלן לא יהא זכאי לתוספת תשלום כלשהיא בגין שינוי כאמור.
	7. הקבלן מתחייב כי במשך כל תקופת החוזה, יבצע את העבודות באופן רצוף, שוטף וסדיר בהתאם לדרישות קק"ל והוראות ההליך.
	8. הקבלן מתחייב לעמוד בסטנדרטים של תפוקת עבודה כמקובל ובהתאם לדרישות קק"ל.
3. **סתירות במסמכים**
	1. על הקבלן לבדוק מיד עם קבלת החוזה, או כל אחד ממרכיביו, את כל הנתונים והמידע הכלולים בהם.
	2. גילה הקבלן, בין לפי האמור בסעיף קטן 4.1 לעיל ובין בכל עת אחרת, סתירה, אי התאמה, דו משמעות, וכיוצא באלה בין הוראה אחת מהוראות החוזה להוראה אחרת ממנו או שהיה הקבלן מסופק בפירושו הנכון של מסמך או של כל חלק ממנו, או שמסר המפקח הודעה לקבלן, שלדעתו אין הקבלן מפרש כהלכה את החוזה, יפנה הקבלן בכתב למפקח שיתן הוראות בכתב, בדבר הפירוש שיש לנהוג לפיו. אי מתן הודעה על ידי המפקח או מי מטעם קק"ל בדבר מחלוקת בפירוש החוזה אין בה משום הסכמה לפירושו של הקבלן והיא לא תגרע מאחריות בחוזה זה.

הקבלן חייב לבדוק ולהסב תשומת לב המפקח לכל סתירה בין מסמכי החוזה לפני ביצוע העבודה ולקבל הוראות כאמור, לא עשה כן, ונהג לפי פירוש מסויים לחוזה, לא יהיה בכך, או בסתירה כאמור, כדי למנוע מן המפקח להורות לקבלן לנהוג לפי פירוש אחר, לפי שיקול דעתו ומיטב הבנתו המקצועית של המפקח ובכפוף לכל דין. הקבלן מתחייב לנהוג על פי הוראות המפקח לענין זה, ולא יהיו לו כל תביעות או דרישות או טענות בשל כך שנהג לפי פירוש, כאמור, או בגין הוראה כלשהי של המפקח, כאמור.

* 1. המפקח רשאי להמציא לקבלן, מעת לעת, תוך כדי ביצוע העבודה, הוראות, לרבות תוכניות, לפי הצורך לביצוע העבודה.
	2. הוראות המפקח שניתנו כאמור לעיל מחייבות את הקבלן, אולם אין באמור בסעיף קטן זה כדי לגרוע מאחריותו של הקבלן על פי החוזה.
	3. מובהר בזה כי יש לראות את דרישות המפקח, הוראות החוזה ותוכניות העבודה שימסרו לקבלן כמשלימים זה את זה והתיאור הכלול בכל אחד מהם בא כהשלמה ו/או כתמצית לתיאורים הכלולים באחרים, לפי הענין.
1. **סתירות במסמכים בענין הנוגע לביצוע העבודה סדר עדיפויות**
	1. בכל מקרה של סתירה, אי התאמה, דו משמעות, אפשרות לפירוש שונה וכיוצא באלה בין האמור בהוראות חוזה זה לבין האמור באחד מנספחיו או בין נספח לנספח, בענין הנוגע לביצוע העבודה תכריע ההוראה הכלולה במסמך לפי סדר העדיפיות הבא :

1. פרוטוקול סיור קבלנים ומסמכי הבהרות.
2. מפרט עבודה ותוכניות העבודה.
3. החוזה.

הקודם עדיף על הבאים אחריו, אלא אם מסמך הבא אחריו מחמיר בדרישותיו מן המסמך הקודם, שאז יהיה המסמך המאוחר עדיף על המסמך הקודם בכל מקרה של הוראות סותרות תגבר ההוראה שיש בה כדי להוסיף על חיובי הקבלן.

* 1. בנוסף לאמור לעיל, בכל מקרה של סתירה, אי התאמה וכיוצ"ב בין המסמכים הנזכרים לעיל, חייב הקבלן לפנות אל המפקח והמפקח יתן הוראות בדבר סדר העדיפויות שיש לנהוג על פיו.
	2. בנוסף לאמור לעיל, בכל מקרה של סתירה, אי התאמה, דו משמעות, אפשרות לפירוש שונה וכיוצא באלה בין הנספחים לבין עצמם, יכריע המפקח לפי שיקול דעתו, בשאלת העדיפות והקבלן ינהג על פי הוראותיו.

**פרק ב' העבודה, בצוע ולוח זמנים**

1. **העמדת אתר העבודה, כולו או חלקו, לרשות הקבלן.**
	1. ממועד קבלת הרשאת עבודה חתומה, יועמד לרשות הקבלן אתר העבודה או אותו חלק ממנו הדרוש, להתחלת ביצועה של העבודה וזאת בהתאם למפרטים ולתוכנית העבודה שנמסרה לקבלן או בהתאם לשינויים מהתוכנית ככול שיימסרו לקבלן. לאחר מכן יועמדו לרשות הקבלן, חלקים נוספים מאתר העבודה. הכל כפי שיידרש לביצוע העבודה בהתאם ללוח הזמנים הנקוב בתוכנית העבודה או בהתאם לתפוקות הנדרשות בחוזה או בהנחיית המפקח.
	2. במהלך יום העבודה נדרש הקבלן, עובדיו וכל הבאים מטעמו להודיע באופן מידי למפקח או לכל גורם אחר בקק"ל על כל חשד לשריפה או שריפה באזור העבודה. ככול הניתן יפעלו העובדים בשטח העבודה כדי למנוע את השריפה או התהוותה.
2. **בדיקות מוקדמות**
	1. הקבלן מאשר כי יבדוק, מיד עם קבלת כל תוכנית עבודה, את אתר העבודה וסביבתו, את כמויותיהם וטיבם של העבודות והחומרים הדרושים לביצוע העבודה, את דרכי הגישה, מיקומם של מערכות תשתית וחשמל והחיבורים אליהן ותנאי העבודה, ואת כל הגורמים אשר יש או עשויה להיות להם השפעה על התחייבויותיו, וכי אין ולא תהיה לו כל תביעה ו/או טענה בענין.

* 1. הקבלן מצהיר כי הביא בחשבון שהעבודה תבוצע באתרים בכל תחום המוגדר בהליך ו/או בתחומים נוספים ויתכן כי קיימים בתחומים אלו צנרת מכל סוג שהוא, בורות, בארות, מערות, עתיקות, עמודי חשמל, כבלי חשמל וכן מערכות מסוגים שונים הן מעל הקרקע והן מתחת הקרקע. הקבלן יהיה אחראי לכל נזק שיגרם במסגרת עבודתו לכל תשתית, כבל וכיו"ב המצויים באתר העבודה.

* 1. הקבלן מצהיר כי שוכנע על יסוד בדיקותיו המוקדמות כי התשלומים הנקובים בהצעתו לחוזה, מניחים את דעתו ומהווים תמורה הוגנת לכל התחייבויותיו לפי החוזה. לא תוכר כל תביעה הנובעת מאי לימוד או מהערכה בלתי נכונה של תנאי העבודה על ידי הקבלן.
1. **דרישות העבודה.**
	1. העבודות יבוצעו בכל יום מימות השנה ובהתאם לנדרש במפורט במפרט דרישות העבודה או בכל מסמך אחר שיקבל הקבלן במסגרת ההליך. כל עבודה שתבוצע תהיה בהתאם להוראות כל דין.
2. **השגחה מטעם הקבלן צוות הניהול.**
	1. הקבלן מתחייב להעסיק לכל אורך תקופת החוזה ראש צוות דובר השפה העברית ברמה סבירה, בעל רמה מקצועית גבוהה ונסיון מוכח בביצוע עבודות דומות לעבודה נשוא חוזה זה, ראש הצוות יאושר על ידי מנהל אזור / מרחב בקק"ל. ראש הצוות יהא איש הקשר מטעם הקבלן בכל הנוגע לביצועו של חוזה זה, הקבלן מתחייב להחזיק ולהפעיל במשך כל תקופת חוזה זה את ראש הצוות בשטח ביצוע העבודות, ראש הצוות יהיה האחראי להפעלה ובטיחות עובדי הקבלן ויהיה זמין למפקח בכל שעות העבודה.
	2. כל הוראה ו/או הודעה שיינתנו על ידי המפקח ו/או על ידי קק"ל לראש הצוות מטעם הקבלן, ייחשבו כאילו ניתנו לקבלן עצמו.
	3. מובהר בזאת כי לא יהא בהעסקת ראש הצוות כדי לשחרר את הקבלן מהתחייבויותיו לפי חוזה זה ועל פי כל דין, כולן או מקצתן, או כדי לגרוע בדרך כלשהי מאחריותו הבלעדית של הקבלן לביצועו נכון ומלא של העבודה בהתאם לחוזה זה.
3. **אספקת כח אדם, רישומו ותנאי עבודה**

* 1. הקבלן מתחייב לספק, על חשבונו הוא, את כח האדם הדרוש לביצוע העבודה, את ההשגחה עליהם, את אמצעי התחבורה עבורם, וכן כל דבר אחר הכרוך בכך.
	2. הקבלן מתחייב להעסיק עובדים כשירים, מקצועיים ומתאימים מבחינה בריאותית לעבודה מאומצת, במספר הדרוש לשם ביצוע עבודה תוך המועד הקבוע לכך בחוזה. בעבודה שלביצועה יש צורך ברישום, רשיון או היתר לפי כל דין, חייב הקבלן להעסיק רק מי שרשום או בעל רשיון או היתר תקף, כאמור.
	3. הקבלן מתחייב להעביר לקק"ל בהתאם לדרישתה, תעודת יושר לגבי כל עובד ועובד שיועסק במסגרת חוזה זה, קק"ל תהיה רשאית להפסיק העסקת עובד במקרה בו יש לעובד רישום פלילי או תלוי ועומד נגדו הליך פלילי בגין עברות בטחוניות, עבירות הצתה ו/או כל עבירה רלוונטית אחרת להתקשרות.
	4. הקבלן מתחייב שבביצוע העבודה ינוהלו, לשביעות רצונו של המפקח, פנקסי כוח אדם שיירשם בהם שמו, מקצועו של כל עובד, וכך ימי עבודתו.
	5. הקבלן ישלם שכר עבודה לעובדים שיועסקו על ידו בביצוע העבודה, ויקיים תנאי עבודה, בהתאם לקבוע על ידי האיגוד המייצג את המספר הגדול ביותר של עובדים במדינה באותו ענף עבור עבודה דומה באותו איזור.
	6. הקבלן מתחייב לשלם בעד עובד שהועסק על ידו בביצוע העבודה מיסים לקרנות ביטוח סוציאלי בשיעור שייקבע לגבי אותו עובד על ידי ארגון העובדים המייצג את המספר הגדול ביותר של עובדים במדינה באותו ענף, עבור עבודה דומה באותו אזור.
	7. הקבלן מתחייב לבצע את כל חובותיו לביטוח סוציאלי של עובדיו, וכן למלא אחר חוק הביטוח הלאומי (נוסח משולב) תשכ"ט-1968.
	8. הקבלן מתחייב להבטיח תנאי בטיחות ולנקוט כל אמצעי הזהירות הדרושים למניעת תאונות עבודה, וכן להבטיח תנאים לשמירת בריאות העובדים ורווחתם כנדרש בחוק ארגון הפיקוח על העבודה, תשי"ד- 1954.
	9. הקבלן מתחייב להעביר לעובדיו הדרכות בטיחות, לרבות העברת תוצאות סקר סיכונים שיועברו לקבלן מקק"ל, ולמסור למדריך טופס רישום הדרכה לעובד במפעל כנדרש מאגף הפיקוח על העבודה ומשרד הכלכלה, בטרם כניסתו לעבודה ו/או בכל מועד שיידרש לכך.
	10. הקבלן מתחייב לספק לעובדים המועסקים בביצוע העבודה את אמצעי המיגון הנדרשים לביצוע העבודה ולהדריכם בהתאם להוראות הבטיחות כמתחייב מהוראות כל דין.
	11. מבלי לפגוע בכלליות האמור לעיל, מתחייב הקבלן לשמור על הכללים המתחייבים מהימצאותו ו/או מי מעובדיו ו/או מי מטעמו בשטח העבודות. האמור, לרבות עמידה בכללים המחויבים מהימצאות תחת או ליד כבלי חשמל עיליים, כבלי טלפון, כבישים, מסילות רכבת, מבנים ועוד, וכן על כללי הבטיחות המפורטים בהוראות בטיחות בעבודות כריתה.
1. **הרחקת עובדים**
	1. הקבלן ימלא כל דרישה מטעם המפקח בדבר הרחקתו מאתר העבודה של כל אדם המועסק על ידיו בביצוע העבודה, לרבות קבלן משנה ואדם המועסק על ידי קבלן משנה, אף אם הסכימה קק"ל בעבר להעסקת מי מהם, אם לדעת המפקח התנהג אותו אדם שלא כשורה, או שאינו מוכשר למלא תפקידו, או שהוא נוהג מעשה רשלנות בביצוע תפקידיו או שאינו מבצע לשיבעות רצון המפקח את העבודה וכיו"ב, אדם שהורחק לפי דרישה כאמור לא יחזור הקבלן להעסיקו, בין במישרין ובין בעקיפין, במסגרת חוזה זה.
2. **ביצוע העבודה לשביעות רצון קק"ל והמפקח**
	1. הקבלן יבצע את העבודה בהתאם לחוזה, לשביעות רצונם המוחלטת של קק"ל והמפקח וימלא לצורך זה אחרי כל הוראותיו של המפקח, בין שהן מפורטות בחוזה ובין שאינן מפורטות בחוזה.

1. **הפסקת העבודה**
	1. קק"ל תהיה רשאית להפסיק את העבודה בכל שלב בהודעה של 15 יום מראש, לצמיתות או לזמן מסויים בשל מגבלות תקציביות, החלטה על ביצוע עצמי, החלטה שאין צורך עוד בעבודה זו וכיו"ב או כל סיבה אחרת ללא כל צורך בנימוק, ולקבלן לא תהא כל טענה ו/או תביעה בגין הפסקת ההתקשרות כאמור, למעט זכותו לקבל את התמורה בגין עבודה שבוצעה על ידו בפועל עד למועד ההפסקה כאמור.
	2. אם יידרש הקבלן להפסיק את ביצוע העבודה מכל סיבה שהיא על ידי גורם מוסמך בקק"ל, לזמן מסויים או לצמיתות לפי הוראה בכתב מאת המפקח, בהתאם לתנאים ולתקופה שצויינו בהוראה, לא יחדשה אלא אם ניתנה לו על ידי המפקח הוראה בכתב על כך.
	3. הקבלן לא יהיה רשאי להפסיק את העבודה מכל סיבה שהיא ללא אישור מראש ובכתב מקק"ל.
2. **מועד השלמת העבודה**
	1. הקבלן מתחייב להשלים את העבודות, לפי העניין שבכל תוכנית עבודה, ולמסור אותם מושלמים ומוכנים תוך פרק הזמן שהוגדר במפרט העבודה או בהתאם להוראות המפקח שניתנו בכתב בלבד.

**פרק ג' - פיקוח וניהול יומן**

1. **פיקוח**
	1. המפקח יהא מוסמך לבדוק ולפקח על טיב העבודה כולה או חלקה ולהשגיח על ביצועה וכן לבדוק את טיב הכלים והחומרים שמשתמשים בהם, איכות הציוד שמשתמשים בו וטיב המלאכה הנעשית על ידי הקבלן בביצוע העבודה. כן רשאי הוא לבדוק אם הקבלן מבצע כהלכה את החוזה, את הוראות קק"ל ואת הוראותיו הוא.
	2. המפקח יהא רשאי למסור לקבלן הודעה על אי אישורם של עבודה, עובדים, חומרים ו/או כלים. ניתנה הודעה כאמור יפסיק הקבלן את אותה עבודה או העסקתו של אותו עובד או השימוש באותם חומרים או כלים.
	3. אין לראות בזכות הפיקוח שניתנה לקק"ל או למפקח על ביצוע העבודה אלא אמצעי מעקב אחר ביצוע החוזה בכל שלביו על ידי הקבלן, ואין היא גורעת מאחריות הקבלן לאופן ביצוע התחייבויותיו לביצוע העבודה כנדרש.
	4. היה והמפקח יקבע, לפי שיקול דעתו המוחלט, כי עובד ו/או אביזר ו/או ציוד אינו מתאים למסמכי ההליך, במידה שאינה מאפשרת קבלתו לשימוש או לדרישות העבודה, תהא קק"ל רשאית לסרב לקבלו ואזי יהא מחוייב הקבלן להחליף את הדרוש החלפה ו/או לתקנו לאלתר. לא ביצע הקבלן את הוראות המפקח בעניין זה, יהיה רשאי המפקח להפסיק את העבודה ו/או לנקוט בכל פעולה אחרת הנראית לו לנכון בכל מקרה ומקרה.
	5. הפקוח הנ"ל לא ישחרר את הקבלן מהתחייבויותיו ומאחריותו בעד טיב החומרים או טיב העבודה בהתאם למסמכי ההליך וביקורת המפקח אינה מקטינה את אחריותו של הקבלן בביצוע העבודה.
	6. המפקח **אינו מוסמך** לדרוש מהקבלן לבצע שינויים הכרוכים בתוספת תשלום כלשהו מעבר למוסכם בחוזה זה, והקבלן יהיה מנוע מלהעלות כל טענה ו/או תביעה בענין. כל שינוי הכרוך בתוספת תשלום יסוכם מראש ובכתב על ידי מורשי החתימה בין קק"ל לקבלן.
2. **ניהול ביומן:**
	1. המפקח ינהל יומן עבודה בקשר עם ביצוע העבודה וזאת עד לתום תקופת ההתקשרות וירשום את הפרטים הבאים:

א. מספרם של העובדים לסוגיהם, המועסקים על ידו בביצוע העבודה.

ב. הציוד המובא לאתר העבודה והמוצא ממנו.

ג. השימוש בציוד מכני בביצוע העבודה.

ד. תנאי מזג האויר השוררים באתר העבודה.

ה. תקלות והפרעות בביצוע העבודה.

ו. ההתקדמות בביצוע העבודה במשך היום.

ז. הוראות שניתנו ע"י המפקח.

ח. הערות המפקח בדבר מהלך ביצוע העבודה.

ט. כל דבר אחר שידרש על ידי המפקח ושלדעת המפקח יש בן כדי לשקף את המצב העובדתי במהלך ביצוע העבודה.

* 1. היומן יחתם כל יום עבודה, על ידי הקבלן ו/או ראש הצוות מטעמו ועל ידי המפקח. העתק חתום מהרישומים בו יימסר לקבלן.
	2. הקבלן רשאי לרשום ביומן את הערותיו בקשר לביצוע העבודה, אולם רישומים אלה לא יחייבו את קק"ל, אלא אם כן אישר אותם המפקח בכתב.

* 1. מבלי לגרוע מכל האמור לעיל, אין ברישום הסתייגות ו/או הערה על ידי הקבלן, משום צידוק כלשהו או סיבה לעיכוב ביצוע ו/או אי ביצוע עבודה כלשהי ו/או אי מילוי הוראות המפקח או הוראות החוזה.

**פרק ד' - התחייבויות כלליות**

1. **היתרים, רישיונות וכד'**
	1. הקבלן מתחייב לפני כניסתו לביצוע העבודות לשאת בכל המסים ו/או השגת הרישיונות הנדרשים על חשבונו לצורך ביצוע העבודות כמתחייב בחוק ככול שנדרש ממהות העבודה.
	2. הקבלן מתחייב להיות עם כל האישורים וההיתרים הנדרשים, במקרים בהם יעסיק הקבלן עובדים זרים ו/או תושבי שטחים.
2. **אספקת ציוד, כלים וחומרים**
	1. הקבלן מתחייב לספק על חשבונו הוא את כל הציוד וכלי העזר לרבות כלי עזר לתחזוקת הציוד הדרושים לביצועה היעיל של העבודה בקצב הדרוש, הקבלן מצהיר כי ברשותו כל הציוד הכלים והחומרים הדרושים לביצועה היעיל של העבודה בקצב הדרוש.
	2. הקבלן מתחייב כי בכלים הדורשים רישיון להפעלה יעבדו אך ורק עובדים בעלי רישיון מתאים לכך.
3. **בטיחות, גידור, אמצעי זהירות**
	1. ככול שיידרש ינקוט הקבלן, על חשבונו והוצאותיו, בכל אמצעי הזהירות הנדרשים להבטחת רכוש וחיי אדם באתר העבודה ובסביבתו בעת ביצוע העבודה ויספק ויתקין גידור, שלטי אזהרה, מעקות בטיחות, גדרות זמניות ושאר אמצעי זהירות לביטחונו ולנוחיותו של הציבור, בכל מקום שיהיה צורך בכך או בהתאם להנחיות המפקח.
	2. הקבלן ינקוט ויהא אחראי כי כל הבאים מטעמו ינקטו בכל אמצעי הזהירות הנדרשים להבטחת רכוש וחיי אדם באתר העבודה, בדרך לאתר העבודה ובסביבתו בעת ביצוע העבודה לרבות בעת הובלת ציוד לאתר העבודה וינקוט בכל אמצעי זהירות וזאת להבטחת בטחונם ולנוחיותם של הציבור ושל העובדים באתר.
4. **הגנה על עצים וצמחיה וניקיון חלקת העבודה**
	1. הקבלן לא יפגע ולא יעקור עצים או צמחיה באתר העבודה ובסביבתו שאינם כלולים בעבודה אלא אם המפקח התיר לו בכתב ומראש לעשות כן.
	2. על הקבלן לבצע את העבודות באופן שלא יגרום תקלה או הפרעה מכל סוג שהוא לעוברים ושבים ו/או לתנועה בשטח העבודות.
5. **העדר יחסי עובד – מעביד והעסקת קבלני משנה**
	1. בכל הקשור למערכת היחסים בין קק"ל לקבלן יחשב הקבלן כקבלן עצמאי ובלתי תלוי ולא כעובד, וכי אין בין קק"ל לבינו או לבין כל אדם אחר, המועסק על ידו או הפועל מטעמו בביצוע החוזה, יחסי עובד מעביד. אם על אף האמור לעיל ובניגוד לכוונת בצדדים המפורשת, יקבע אחרת יפצה הקבלן את קק"ל בכל סכום בו היא תחויב כתוצאה מתביעה, כאמור, וכן בהוצאות משפט ובשכ"ט עוה"ד.
	2. הצדדים מצהירים ומאשרים בזה כי העובדים שיבצעו מטעם הקבלן את התחייבויותיו על פי חוזה זה הינם עובדיו של הקבלן בלבד וכי הם יהיו נתונים להוראותיו, פיקוחו והשגחתו המלאים של הקבלן, והוא ישא בכל ההוצאות והתשלומים הכרוכים בהעסקתם, לרבות בתשלום הניכויים על פי כל דין הכרוכים בהעסקתם.
	3. קק"ל תהיה רשאית בכל שלב לדרוש מהקבלן אישורים המעידים על תשלומים כחוק לעובדי הקבלן או מי מטעמו. אין באישור כאמור כדי להטיל כל מחוייבות מכל סוג ומין שהם כלפי קק"ל.
	4. הקבלן יהיה רשאי להעסיק קבלני משנה **ובלבד שקיבל** אישור מראש ובכתב על ידי מנהל אזור / מרחב מקק"ל. אישור להעסקת קבלן משנה לא תסיר מאחריותו הכוללת של הקבלן לביצוע כל התחייבויותיו נשוא חוזה זה ואינה מטילה חבות כלשהיא על קק"ל ואין היא פוטרת את הקבלן מאחריותו והתחייבויותיו לפי החוזה ולפי כל דין והקבלן ישא באחריות מלאה לכל מעשה או אי מעשה של מבצעי העבודה, באי כוחם ועובדיהם, העסקת עובדים, בין ששכרם משתלם לפי זמן העבודה ובין ששכרם משתלם לפי שיעור העבודה. עוד מובהר כי קק"ל תהיה רשאית בכל שלב לדרוש הפסקת העסקת קבלן משנה מכל סיבה שהיא גם אם קודם לכן ניתן אישורה להעסקתו, מיד עם דרישה כאמור מתחייב הקבלן להפסיק את העסקתו של קבלן המשנה ולהמשיך בביצוע העבודות בעצמו או באמצעות קבלן משנה חלופי אם ניתנה לכך הסכמה על ידי קק"ל בכתב.
	5. מבלי לגרוע מן האמור לעיל, לגבי כל עבודה עליה חל חובת רישיון, היתר וכד', מתחייב הקבלן לא למסור את ביצועה לקבלן משנה שאיננו בעל כל האישורים הנדרשים לביצוע אותה עבודה.
	6. ידוע ומוסכם על הקבלן כי במקרה בו תתגלע מחלוקת בין הקבלן לקבלן משנה מטעמו, לא יפגע מהלך העבודה התקין. כמו כן מוסכם על ידי הקבלן כי אם תיתתבע קק"ל מכל סיבה שהיא על ידי קבלן משנה של הקבלן הוא מתחייב לשפות את קק"ל בגין כל דרישה כאמור ובגין כל הוצאה או נזק שנגרמו או שיגרמו לקק"ל כתוצאה מכך.

**פרק ה' - אחריות וביטוח**

1. **נזיקין לגוף או לרכוש**
	1. בנוסף לאמור בכל דין יהיה הקבלן אחראי לכל נזק או אובדן, מכל סוג שיגרמו תוך כדי ביצוע העבודה או בקשר עמה, בשל מעשה ו/או מחדל של הקבלן ו/או עובדיו ו/או מי מטעמו לגופו או לרכושו של אדם כלשהוא, והוא ינקוט בכל האמצעים למניעתם. קק"ל תהא רשאית לעכב תשלומים לקבלן בגובה הסכומים אשר יהיו נושא לתביעה כנגד הקבלן בגין נזק או אובדן, כאמור, עד אשר ייושבו תביעות אלה באופן סופי ומוחלט לשביעות רצון קק"ל.
	2. הקבלן ישפה את קק"ל על כל סכום שתחויב לשלם, או תשלם, בגין נזק או אובדן להם אחראי הקבלן על פי הסכם זה. נדרשה קק"ל לשלם סכום כלשהו עקב מעשה או מחדל של הקבלן ו/או מי מטעמו במסגרת ביצוע העבודה, ישפה אותה הקבלן על כל סכום שתשלם, לרבות בגין ההוצאות המשפטיות השונות שתשא בהן בקשר לדרישה, כאמור.
	3. קק"ל תהא רשאית לעכב תשלומים לקבלן בגובה הסכומים אשר יהיו נושא לתביעה כנגד הקבלן בגין נזק או אובדן, כאמור, עד אשר תיושבנה תביעות אלו באופן סופי ומוחלט לשביעות רצון קק"ל. קק"ל תעביר לקבלן העתק של התביעה ולא תתנגד להצטרפותו להליך המשפטי.
	4. הקבלן ישפה את קק"ל בגין כל נזק שיגרם לה עקב שגיאה מקצועית של הקבלן ו/או הזנחה במילוי חובתו המקצועית ו/או עקב שימוש בחומרים או כלים או אביזרים לקויים. אחריותו של הקבלן תחול גם לגבי כל מקרה של רשלנות שיתגלה לאחר תום תקופת החוזה.

1. **נזיקין לעובדים ולשלוחים**
	1. הקבלן מתחייב לשלם כל דמי נזק או פיצוי המגיעים מהקבלן על פי דין לעובד או לכל אדם אחר הנמצא בשרותו של הקבלן כתוצאה מתאונה או נזק כלשהם תוך כדי ביצוע העבודה או בקשר אליה, לרבות נזק שנגרם לאדם המספק שירותים, חומרים או מוצרים, קבלני משנה ועובדיהם, ספקים ועובדים עצמאיים הן של הקבלן והן של קבלני המשנה. קק"ל תהא רשאית לעכב תשלומים לקבלן בגובה הסכומים אשר יהיו נושא לתביעה כנגד הקבלן בגין נזק או תאונה, כאמור, עד אשר ייושבו תביעות אלה באופן סופי ומוחלט לשביעות רצון קק"ל.
	2. הקבלן ישפה את קק"ל בגין כל תשלום שתחוייב לשלם כתוצאה מאי קיום התחייבותו, קק"ל תודיע לקבלן על הגשת התביעה ותאפשר לקבלן להצטרף להליך המשפטי.
	3. חוייבה קק"ל לשלם סכום כלשהו עקב מעשה או מחדל של הקבלן ו/או מי מטעמו במסגרת ביצוע העבודה, יפצה אותה הקבלן על כל סכום שתשלם, לרבות בגין ההוצאות המשפטיות השונות שתשא בהן בקשר לדרישה, כאמור. קק"ל תהא רשאית לעכב תשלומים לקבלן בגובה הסכומים אשר יהיו נושא לתביעה כנגד הקבלן בגין נזק או אובדן, כאמור, עד אשר תיושבנה תביעות או באופן סופי ומוחלט לשביעות רצון קק"ל.
2. **ביטוח על ידי הקבלן**
	1. מבלי לגרוע מאחריות הקבלן עפ"י חוזה זה ו/או עפ"י כל דין, הקבלן מתחייב לבצע על חשבונו את הביטוחים עפ"י תנאי הביטוח המפורטים ב"נספח הביטוח" וב "אישור על קיום ביטוחים" המצורפים למסמכי ההליך.

**פרק ח' - תשלומים וערבויות**

1. **תשלומים לקבלן –**
	1. תמורת ביצוע מלוא התחייבויותיו על פי חוזה זה יהא הקבלן זכאי לקבלת תמורה או להעברת תמורה מקק"ל כנקוב בהצעתו ובהתאם למפורט להלן:
	2. בחוזה בו קק"ל נדרשת להעביר תשלומים לקבלן, העברת התשלומים תהיה כנגד תמורת מילוי כל התחייבויותיו על פי חוזה זה ובהתאם לסכומים שנקבעו סופית בהצעת הקבלן שצורפה לחוזה. מועדי התשלומים יהיו כדלקמן:
	3. קק"ל תשלם את התמורה לקבלן לאחר סיום ביצוע כל העבודות הנדרשות אלא אם נקבע אחרת בנספח התמורה (נספח הצעת המחיר). התמורה תשולם לקבלן בתוך 60 יום מתום החודש שבו הוגשה חשבונית מס לקק"ל לתשלום, בכפוף לאישור קק"ל על החשבונית.
2. **תשלומים לקק"ל -**
	1. בחוזה בו הקבלן נדרש להעביר תשלומים לקק"ל, עבור תפוקת עץ, ישלם הקבלן את התמורה המוערכת ששוקללה בהצעת המחיר בהליך זה לקק"ל, ע"י הפקדות מראש או העברות בנקאיות לחשבון קק"ל שפרטיו ימסרו לקבלן טרם תחילת ביצוע העבודה ( להלן: "**התשלומים**"), וזאת ע"פ לוח הזמנים וחלקי העבודה המתוכננים על ידי הגורמים המקצועיים בקק"ל בהתאם לצרכיה ושיקול דעתה הבלעדי. במעמד קבלת התשלומים האמורים קק"ל תנפיק לקבלן חשבון (ולא חשבונית מס),. על אף האמור, קק"ל תהיה רשאית לשנות תנאים אלו בטרם כניסת הקבלן לעבודה ולדרוש הסדרי תשלומים אחרים בכתב לרבות על דרך של קיזוז.

מובהר כי סכום התשלום לקק"ל הוא הערכה בלבד, ההתחשבנות הסופית תהיה בתום העבודה ולפי תפוקת העץ שיוציא הקבלן בפועל מן היער. קק"ל תהיה רשאית במהלך תקופת העבודה לערוך חישובי ביניים ולדרוש מהקבלן תוספת של תשלומים לקק"ל ככול שהתמורה לקק"ל עולה על התמורה המוערכת בהצעת המחיר או להוציא חשבון זיכוי בהתאם.

בתום תקופת העבודה ולאחר התחשבנות סופית, במידה ותיווצר יתרה לקבלן או לקק"ל, קק"ל תחייב או תזכה את הקבלן בהתאם.

* 1. יובהר, כי הקבלן לא יוכנס לעבודה ביער ללא ביצוע התשלום האמור בסעיף 26.1 לעיל ו/או לא ימשיך בביצוע העבודות בחלקות יער נוספות ללא תשלום מראש עבור המשך העבודה.
1. **תשלום מע"מ**
	1. לכל תשלום שישולם לקבלן יתווסף מע"מ כדין, כפי שיהיה ביום ביצוע התשלום, וכל תשלום יעשה כנגד חשבונית מס כדין.
	2. בגין התשלומים שישלם הקבלן לקק"ל, תוציא קק"ל לקבלן חשבון (ולא חשבונית מס) משכך הסכומים שיועברו לקק"ל הם ללא תוספת מע"מ.
2. **ערבויות**
	1. הקבלן ימציא לקק"ל, במעמד חתימת חוזה זה, כתב ערבות בנקאית בלתי מותנית בהתאם לגובה הערבות כנדרש בהליך, הערבות תשמש להבטחת מילוי כל התחייבויותיו על פי מסמכי ההליך (להלן: "**ערבות הביצוע**"). ערבות הביצוע תהא בתוקף לתקופת החוזה בתוספת 90 יום. ככול שלא נדרש סכום ערבות בהליך גובה הערבות יהיה בסך של 7% מהיקף התמורה לעבודה זו או בגובה ערבות התשתתפות הגבוה מבינהם, אלה אם צויין אחרת בהליך.

**פרק ט' - הפרות ופיצויים**

1. **הפרות ופיצויים**
	1. הפר צד להסכם זה הוראה מהוראותיו, יהיה הצד הנפגע זכאי לכל הסעדים הקבועים בחוק החוזים (תרופות בשל הפרת חוזה), תשל"א - 1970, ו/או בכל דין אחר כנובע מנסיבות העניין.
	2. מוסכם בין הצדדים כי הסעיפים שנקוב בצידם סעיפים עיקריים ויסודיים ומפרט דרישות העבודה הינם תנאים עיקריים ויסודיים והפרת כל אחד מהם תחשב כהפרה יסודית של החוזה המזכה את קק"ל בפיצויים מוסכמים וקבועים מראש בגובה ערבות הביצוע וזאת בין אם בחרה קק"ל בקיום ההסכם ובין אם בחרה בביטולו, והכל מבלי לגרוע מכל סעד או תרופה אחרת הניתנת לקק"ל על פי דין ו/או פיצוי על מלוא נזקיה בנסיבות העניין. ככול שקק"ל תחליט להמשיך את ההסכם מתחייב הקבלן להפקיד ערבות חדשה בגובה שיידרש על ידי קק"ל.
	3. מבלי לגרוע מהאמור בסעיפים לעיל מוסכם בין הצדדים כי האירועים הבאים יחשבו כהפרה יסודית של החוזה ויזכו את קק"ל בכל הסעדים והתרופות המוקנים לה על פי חוזה זה ועל פי כל דין:
2. הוטל עיקול זמני או קבוע או נעשתה פעולה כלשהי של הוצאה לפועל לגבי נכסי הקבלן, כולם או חלקם , והעיקול או הפעולה האמורה לא הופסקו או הוסרו לחלוטין תוך 30 יום ממועד ביצועם.
3. הוגשה נגד הקבלן התראת פשיטת רגל או מונה לנכסי הקבלן, כולם או חלקם, כונס נכסים זמני או קבוע או מפרק זמני או קבוע, או הוגשה נגדו בקשת פשיטת רגל, במקרה של הקבלן שהוא תאגיד נתקבלה על ידו החלטה על פירוק מרצון או שהוגשה כנגדו בקשה לפירוק או שהוצא נגדו צו פירוק או שהקבלן הגיע לפשרה או לסידור עם נושיו, כולם או חלקם, או שיזם פנה לנושיו למען יקבל אורכה או פשרה או למען הסדר איתם על פי סעיף 233 לפקודת החברות (נוסח חדש), התשמ"ג – 1983.
4. אם יתברר כי הצהרה כלשהי של הקבלן אינה נכונה או כי לא גילה לקק"ל לפני חתימת חוזה זה עובדה שהיה בה כדי להשפיע על החלטת קק"ל לחתום על חוזה זה.
5. הוכח להנחת דעתה של קק"ל כי הקבלן או אדם אחר מטעמו נתן או הציע שוחד, מענק, או טובת הנאה כלשהי בקשר עם הזכיה בהליך ו/או בקשר לחוזה זה או ביצועו.
6. הוכח להנחת דעתה של קק"ל כי הקבלן אינו מבצע את החוזה בהתאם לדרישות קק"ל או הקבלן הסתלק מביצוע החוזה.
7. הקבלן הפסיק את ביצוע העבודות לתקופה העולה על מספר ימים ללא הודעה מראש וללא סיבה מקובלת ע"י הקק"ל;
8. הקבלן לא התייצב לעבודה בהתאם ללוח הזמנים ולהנחיות המפקח מטעם הקק"ל;
9. הקבלן כרת עצים שלא בנוכחות המפקח ו/או שלא יועדו לכריתה בהתאם למפרט דרישות העבודה;
10. הקבלן גרם נזק לעצים שנותרו ביער ו/או לא עמד בביקורת האיכות מטעם קק"ל;
11. הקבלן מסרב להישמע להוראות המפקח או לא מבצע את הוראותיו;
12. הקבלן העסיק עובדים, כלים או קבלני משנה ללא רשיונות ואישורים הנדרשים על פי כל דין ו/או העסיק עובדים / קבלני משנה ללא הסכמת קק"ל;
13. הקבלן לא עמד בהוראות הבטיחות הנדרשים על פי דין והוראות הבטיחות כפי שמצויין בדרישות הבטיחות על פי מסמכי ההליך והסכם זה;
14. הקבלן לא עמד במועדי התשלום, כמפורט בהסכם;
15. הקבלן התנהג באלימות מילולית ו/או פיסית כלפי מי מעובדי קק"ל;
16. הקבלן השאיר לכלוך בשטח;
17. הקבלן נקנס יותר משלוש פעמים בקנסות ככול שישנם בהליך;

מובהר כי אין באמור לעיל בבחינת רשימה סגורה וכי יתכנו מקרים נוספים בהם קק"ל תחליט לבטל את ההתקשרות עם הקבלן.

* 1. הפר הקבלן חוזה זה הפרה יסודית תהא קק"ל זכאית לכל סעד ותרופה המוקנים לה על פי חוזה זה ועל פי כל דין ומבלי לגרוע מכלליות האמור לעיל תהא קק"ל זכאית (במצטבר או בנפרד) לבטל את החוזה, לחלט את הערבות ובנוסף לגבות פיצויים בגין נזקיה מעבר לכל פיצוי אחר הנקוב בחוזה לדרוש את סילוק ידו של הקבלן מאתר העבודה ולהשלים את ביצועה באמצעות קבלן אחר.
	2. החליטה קק"ל לבטל את החוזה תיתן קק"ל לקבלן הודעה על כך בכתב (להלן : "הודעת ביטול").
	3. עם קבלת ההודעה יהא הקבלן חייב לפנות מידית את אתר העבודה. הקבלן לא יעכב את פינוי אתר העבודה בגין תביעה ו/ או טענה כלשהי שיש לו. הקבלן מוותר בזאת מראש ובמפורש על כל זכות עכבון וזאת מבלי לגרוע מזכותו לנקוט בהליכים שימצא לנכון לגביית אותם סכומים, שלטענתו הוא זכאי להם.
	4. עם קבלת החזקה באתר העבודה יהא הקבלן זכאי לקבל את שווי העבודה שבוצעה על ידו, עד למועד הודעת הביטול לפי קביעת המפקח, וזאת בניכוי הפיצויים וכל סכום אחר המגיע מהקבלן לקק"ל על פי הוראות חוזה זה.
	5. הוראות סעיף זה באות להוסיף על זכויות קק"ל לפי החוזה ולפי כל דין ולא לגרוע מהן.
1. **הסבת החוזה**
	1. הקבלן אינו רשאי להסב ו/או לשעבד ו/או להמחות ו/או להעביר את החוזה, כולו ו/או חלקו, או כל טובת הנאה על פיו לאחר, בין בתמורה ובין שלא בתמורה, ו/או לשעבד ו/או להמחות ו/או להסב את זכויותיו על פי חוזה זה כולן או חלקן.
	2. העברת 25% מהשליטה בקבלן, בין אם ההעברה נעשתה בבת אחת ובין אם נעשתה בחלקים, תחשב כהעברה המנוגדת לאמור לעיל.
	3. קק"ל תהא רשאית, בכל עת, להמחות את זכויותיה, על פי הסכם זה.
2. **קיזוז**
	1. קק"ל רשאית לקזז כנגד כל סכום המגיע לקבלן על פי חוזה זה או מקור אחר מקק"ל כל חוב, בין קצוב ובין שאינו קצוב, המגיע לה מהקבלן על פי חוזה זה או על פי כל חוזה אחר או על פי כל דין. הוראות סעיף זה אינן גורעות מזכותה של קק"ל לגבות את החוב האמור בכל דרך אחרת. הודעה על ביצוע הקיזוז, כאמור, תשלח לקבלן.
3. **ביצוע על ידי קק"ל או מי מטעמה**

* 1. כל התחייבות, לרבות נשיאה בהוצאות, אשר היה על הקבלן לבצע על פי חוזה זה והוא נמנע מלבצעה, והוראות אשר קיבל מאת המפקח ואשר נמנע מלציית להן על אף שהתחייב לכך בחוזה זה, תהיה קק"ל רשאית לבצען, בעצמה או באמצעות אחרים.
	2. קק"ל תהיה רשאית לחייב את הקבלן במקרים כאמור לעיל בהוצאות אשר נגרמו לה בביצוע כל אותן התחייבויות או הוראות, בתוספת 17% שייחשבו כהוצאות כלליות, מימון ותקורה. בחישוב החיוב או הקיזוז כאמור יוצמדו ההוצאות למדד האחרון אשר היה ידוע ביום התשלום ההוצאה הכרוכה בביצוע כל התחייבות או הוראה שניתנה לקבלן כאמור לעיל על ידי קק"ל.
	3. קק"ל לא תתחיל בביצוע ההתחייבות או ההוראות האמורות לעיל לפני מתן התראה של 7 ימים לקבלן.
	4. אין באמור לעיל כדי לגרוע מהתחייבויות הקבלן על פי החוזה או מזכות קק"ל לגבות את הסכומים האמורים מן הקבלן בכל דרך אחרת.
1. **שימוש או אי- שימוש בזכויות, סטיות וארכות**
	1. הימנעות קק"ל מלעשות שימוש בזכויות המוקנות לה על פי החוזה במקרה מסוים ו/או בכלל- אין בה ולא תפורש בשום אופן כויתור על אותה זכות באותו מקרה או בכלל, ואין ללמוד מהתנהגות זו ויתור כלשהו על זכויות לפי חוזה זה.
	2. הסכמה מצד קק"ל ו/ או המפקח לסטות מתנאי חוזה זה במקרה מסוים לא תהיה תקדים ולא ילמדו ממנה גזרה שווה למקום אחר.
	3. כל ויתור וארכה לתנאי החוזה או להוראות שניתנו על פיו על ידי קק"ל או מטעמה לא יפגעו בזכויותיה של קק"ל ולא ישמשו לקבלן צידוק או הגנה בקשר אם הפרה או אי קיום מצד הקבלן, ולא יחשבו כויתור מצד קק"ל על זכות מזכויותיה.
2. **שינוי החוזה**
	1. כל שינוי מהוראות חוזה זה לא יהא לו כל תוקף אלא אם נעשה בכתב ובחתימת שני הצדדים והקבלן יהא מנוע מלהעלות כל טענה לשינוי אלא אם נעשה בדרך האמורה.
3. **מיצוי ההתקשרות**
	1. מוסכם בין הצדדים כי תנאי חוזה זה משקפים נכונה את המוסכם והמותנה ביניהם במלואו, וכי קק"ל לא תהיה קשורה בכל הבטחות, פרסומים, הצהרות, מצגים, הסכמים והתחייבויות, בכתב או בעל פה, שאינם נכללים בחוזה זה ואשר נעשו, אם נעשו, קודם לחתימתו או לאחריו.
4. **סמכות שיפוט**
	1. סמכות השיפוט לגבי כל דבר ועניין הנובעים מחוזה זה תהא לבתי המשפט המוסכמים בעיר **ירושלים בלבד**.
5. **הודעות**
	1. הודעות הצדדים תהיינה בפקס או במייל (לפי הנתונים שציין הקבלן בהצעתו ואם עדכן לפי העדכון) או במסירה ביד או במכתב רשום לפי כתובות הצדדים במבוא לחוזה. כל הודעה שתישלח לפי האמור תיחשב כאילו הגיעה לנמען לאחר מועד שליחתה ואם נשלחה בדואר בתוך 72 שעות ממסירתה למשרד הדואר.

**תנאים כלליים אלה מהווים חלק בלתי נפרד מהחוזה בין הצדדים**